

**REPUBLIKA HRVATSKA**

**ISTARSKA ŽUPANIJA**

**GRAD LABIN**

**VIJEĆE MJESNOG ODBORA RABAC**

**PREDSJEDNIK**
Labin, 30 kolovoza 2022.

**ZAPISNIK**

sa sjednice Vijeća Mjesnog odbora Rabac održane dana 30. kolovoza 2022. godine u prostorijama Kluba umirovljenika Rabac, sa početkom u 19,50 sati.

Prisutni: Smiljan Popov, predsjednik; Elizabeta Derosi, članica; Safet Kahriman, član, Paulo

 Načinović, član;

Ostali: Gradonačelnik Grada Labina Valter Glavičić; Danijel Žužić, pročelnik UO za komunalno gospodarstvo i upravljanje imovinom, Nataša Višković, Viša savjetnica za komunalnu infrastrukturu; Anamarija Lukšić, pročelnica u Upravnom odjelu za prostorno uređenje, zaštitu okoliša i izdavanje akata za gradnju i Loreta Blašković, pročelnica Upravnog odjela poslove Gradonačelnika, Gradskog vijeća i opće poslove u svojstvu zapisničarke

Opravdano odsutni: Matea Tireli, članica Mjesnog odbora Rabac

DNEVNI RED: Konzultacije u svezi izrade Proračuna Grada Labina za 2023. godinu

Sjednicu otvara Smiljan Popov, predsjednik Vijeća Mjesnog odbora Rabac i pozdravlja prisutne. Utvrđuje da sjednici Vijeća Mjesnog odbora od ukupno 5 članova, prisustvuje njih 4, te da Vijeće ima potreban kvorum i da može pravovaljano raspravljati i donositi odluke. Daje riječ pročelnici Upravnog odjela za prostorno uređenje, zaštitu okoliša i izdavanje akata za gradnju Anamariji Lukšić.

Anamarija Lukšić upoznaje navedene da je u tijeku izrada arhitektonske studije zone Rabac koja obuhvaća prostor počevši od restorana Pentole, ispod ulice Sloboda pa sve do stepenica prema Maslinici. Zona je predviđena za natječaj, ali prije toga će se napraviti detaljna studija koja će dati smjernice kako dalje postupati. Problemi koji postoje tiču se vlasništva a tu su i komunalni problemi. Dosad su održani sastanci sa javnopravnim tijelima, Turističkom zajednicom, glavnim gospodarskim subjektima u Rapcu koji su nam dali podlogu za prvi prijedlog. Slijedeća faza trebala bi krenuti u rujnu na koju će biti pozvani svi vlasnici poslovnih prostora, s tim da će završna radionica biti sa građanima Rapca, a održat će se najvjerojatnije na rivi. Prije toga će se sve dogovoriti sa Mjesnim odborom. Na radionici bi se izložilo sve što je dosad napravljeno, što se planira napraviti i s čime će se ići u uređenje centralnog dijela Rapca od bivšeg hotela Apollo pa do mjesta završetka drugog dijela rive gdje počinje lukobran. Ideje koje su predstavljene su vrlo interesantne, struka je dala ideju koja ima mogućnost realizacije, osim namjene arhitekture obrađen je i kolno pješački promet i promet u mirovanju, kao i sve horizontalne veze koje spajaju rivu prema sjevernom dijelu Rapca. Nakon zaključka studije, vjerojatno će trebati ići u izmjenu i dopunu Urbanističkog plana uređenja naselja Rabac, bitno će se suziti obuhvat UPU jer će se obuhvatiti samo dvije točke za natječaj i to: dio zone Apollo sa garažom i spoj prema maloj plažici i drugi trg na Rivi.

Gradonačelnik Valter Glavičić ističe da je to sve vrlo interesantno jer sudjeluje Arhitektonski fakultet iz Zagreba, njihovi studenti su posjetili Rabac neopterećeni: arhitekti koji rade studiju prof. Idris i Mrduljaš pronašli su ljepote Rapca koje mi niti ne primjećujemo, sve je to fotografirano. Ukoliko sve bude išlo po planu, u idućoj kalendarskoj godini bi počeli raditi prvu fazu. Labinski arhitektima je također predstavljen projekt i bili su zadovoljni, što je vrlo bitno da je struka zadovoljna, a i građani jer ćemo time oplemeniti prostor.

Anamarija Lukšić nadalje navodi projekt rekonstrukcije raskrižja Omladinske ulice sa cestom za Gornji Rabac, procijenjene vrijednosti 1.100.00,00 kn. Trenutno je u izradi geodetski snimak izrade projekta za lokacijsku dozvolu za prometnicu u stambenom dijelu Gornjeg Rapca gdje je predviđena zona za nove kuće. Također imamo dva ugovora gdje investitor ulaže u izgradnju prometnica, ona za Gornji Rabac opskrbljuje 4 građevne čestice, a u ulici Učka 3 građevne čestice.

Danijel Žužić obrazlaže da u bazi održavanja komunalne infrastrukture imaju cca 80 zahtjeva koji se odnose na područje Mjesnog odbora Rabac, ukupne vrijednosti 15 mil.kn.Tu je ubrojen investicijski projekt rađen za parkiralište Primorje, vrijednosti 6 mil.kn. Ostao je upit za sanaciju nasipnog parkirališta preko puta ulaza u Lošinjsku ulicu. Što se tiče dječjih i sportskih igrališta, ostalo je za odraditi manje uređenje igrališta u Lošinjskoj ulici. Upiti su još oko rasvjete na javnim stepeništima, upiti oko oborinske odvodnje koji se tiču Rudarske i Raške ulice, izgradnja novih stepenica koje bi povezivale ulice Cresku, Lošinjsku, Opatijsku, itd., procjena je oko 2.mil.kn. Također je najnoviji upit oko sanacije zida stepeništa Creska – Jadranska ulica. Ostali projekti koji idu iz redovnog održavanja koje obavljaju komunalno poduzeće 1.maj d.o.o. i Elektra d.o.o. odrađeno je u ovoj godini 115 naloga, najviše otpada na javnu rasvjetu i održavanje javnih zelenih površina, popravke na plažama, na zidovima, stazama, stepeništima, opremi. Od većih zahvata odrađeno je njih 10, od čega je najveći zahvat bilo postavljanje 4 seta polupodzemnih spremnika u Opatijskoj i Omladinskoj ulici, ukupne vrijednosti investicije 650.000,00 kn, od čega je 40% financirano od strane Fonda za zaštitu okoliša i energetsku učinkovitost, nadalje odrađeni su popravci rampi za ulazak u rabačku šetnicu, popravci nerazvrstanih cesta u Kvarnerskoj ulici, nasipavanje makadamskog parkirališta na Girandelli, sanacija makadamskog puta u Gornjem Rapcu, sanacije pješačke staze koja spaja prostor u blizini bivšeg Castora (Allegro) i Poluxa (Miramar) do Pentole i farbanje rubne ograde parkiralište u blizini hotela Adoral. U planu za ovu godinu još imaju uređenje dodatnog dijela pješačke staze u Maslinici. U protekle 4 godine ukupno zahvata na području Mjesnog odbora Rabac bilo je 4,5 mil. kn. Svi zahvati koji su u bazi biti će poslani članovima mjesnog odbora da uz nove zahvate koje imaju poslože prioritete.

Valter Glavičić obrazlaže da su polupodzemni kontejneri imovina Grada Labina koji je posao postavljanja naručio od komunalnoga poduzeća, te je to dio sredstava koji je lani bio dominantan u Rapcu i koji je zahtijevao veća sredstva, a koja bi da su se potrošila negdje drugdje bila vidljivija građanima. Svjesni su da postoji problem sa čistoćom Rapca, imaju prigovore građana te će iduće godine dodatno povećati još jednu osobu koja će se brinuti o čistoći. Najčešći prigovori su oko neugodnih mirisa iz polupodzemnih kontejnera ispod Primorja, a koje se događa jer se unutra baca hrana. Treba uvesti kamere i kazne, također i kod trgovine ispod bivšeg Apolla.

Safer Kahriman navodi problem štakora koji su prisutni u apartmanima kad se isti isprazne od gostiju i kad su vlasnici odsutni.

Elizabeta Derosi potvrđuje problematiku s štakorima, navodi da se građani bune, ali nitko neće javno priznati. Radi se o Jadranskoj ulici i gornjim ulicama.

Danijel Žužić navodi da će sada biti pojačana deratizacija krajem sezone, grad deratizira javne površine, a vodovod provodi proljetnu i jesensku deratizaciju te deratizaciju po intervenciji.

Safet Kahriman pita u kojoj je fazi javni put prema dizalici u Maslinici.

Valter Glavičić odgovara da je pred 2-3 dana cesta postala gradska, sad nam predstoji napraviti dokument kojim će se urediti promet na toj prometnici. Talijanski vlasnici kampa će se sigurno žaliti na dobiveno rješenje, ali to ne odgađa upis na sudu. Dizalica je poklon Maslinice Jedriličarskom klubu Rabac.

Anamarija Lukšić navodi da je dizalica u pomorskom dobru, usuglašeno je sa lučkom upravom da ulazi u lučko područje Luke Rabac kroz izmjene i dopune Prostornog plana. Vezano za cestu Gornji Rabac NC.50, postoji lokacijska dozvola, izrađen je parcelacijski elaborat i sada treba krenuti u rješavanje imovinsko pravne odnose bar tamo gdje se može dogovoriti, a ono što se ne bude moglo, ići će se u izvlaštenje. Ostaje NC.16 koja ide od Gornjeg Rapca prema ulici Slobode, ta cesta je uspostavljena, postoji idejni projekt, lokacijska je zatražena 2021., te će se ta dionica uključiti i u projekt aglomeracije.

Valter Glavičić iznosi podatak da će lokacijske dozvole biti izdane kroz par mjeseci, zatim idu glavni projekti, građevinske dozvole i potpisivanje projekta na 800.mil. kn. Stoga se treba strpiti vezano za radove na navedenoj prometnici, jer će oni ići paralelno sa radovima vezanim uz aglomeraciju.

Smiljan Popov pita kakvo je stanje s lukobranom.

Valter Glavičić odgovara da je to investicija od 10.mil.eura koju Grad sam nije u mogućnosti izvesti, te su u razgovorima su sa županijom, sredstva pomoći trebala bi biti od EU fondova i državnog proračuna.

Smiljan Popov pita za sanaciju trotoara od kružnog toka do bivše Fortune budući da je isti dosta derutan. Također pita za javnu rasvjetu kod stepenica u Rudarskoj ulici te na parkiralištu kod bivšeg restorana Zelen draga.

Danijel Žužić navodi da u bazi već imaju navedeno te da će zahtjev opet ponovit. Vezano za javnu rasvjetu odjel razmatra upite s obzirom da je ponekad teško doći sa instalacijom do lokacije, a da bi se postavile solarna rasvjetna tijela, ista moraju biti na suncu.

Valter Glavičić navodi upite građana da treba provjeriti rasvjetna tijela na lokaciji od restorana Miramar prema Maslinici jer da je dio šetnice u mraku.

Safet Kahriman pita za parking kod Lošinjske ulice.

Danijel Žužić odgovara da je troškovnik 2019. godine bio 150.000,00 kn, ako se stavi signalizacija, postave stupići, teren se izravna i postavi ograda. Navodi da je dobio više upita građana vezano za rubne dijelove ulica da bi se zakupilo parkirno mjesto što nije moguće jer bi trebalo ići na natječaj.

Anamarija Lukšić navodi da će se zgrada do hotela Adorala uređivati, mijenjat će se stupovi prema šetnici pa je to prilika da se dovede kontinuitet pješačke staze s gornje strane jer nema trotoara.

Valter Glavičić zaključno navodi da bi svi mi htjeli bolje uređeno mjesto, svi ti sitni zahvati kad nisu izvedeni izgledaju ružno i neuredno, a s tim sitnicama bi riješili puno toga pa će se sigurno morat povećati komunalna naknada ako želimo takav standard.

Gradonačelnik će se na temelju konzultacija sa Mjesnim odborom napraviti prijedlog Proračuna za 2023. godinu, koji će se oko 15. listopada 2022. godine uputiti na savjetovanje sa zainteresiranom javnošću.

 Savjetovanje će biti otvoreno 30 dana i u tom periodu građeni će moći dati svoje prijedloge, primjedbe i mišljenja.

 Prisutni prihvaćaju iznijete prijedloge i predsjednik Vijeća zaključuje sjednicu.

PREDSJEDNIK

 Smiljan Popov, v.r.

Zapisnik vodila: Loreta Blašković,v.r.

 **DOSTAVITI:**

1. Članovima MO Rabac
2. Grad Labin - web
3. Arhiva